Stålwiren er klippet over og væk fra væggen i sygehusets modtagelse er det 135x65 centimeter store seks år gamle maleri af den kendte kunstner Poul Anker Bech. - Det er rigtig ærgerligt og træls. Maleriet er jo til glæde for mange mennesker hver dag her, siger formand for sygehusets kunstudvalg Kim Sleiborg til TV2/NORD. Det nu stjålne maleri - det tredje i en trilogi - bliver af kunstneren selv vurderet til en værdi af omkring 100.000 kroner. Men synderlig påvirket af tyveriet er han ikke. - Godt nok er det første gang, at jeg har oplevet at et af mine malerier er blevet stjålet, men der jo trods alt ikke tale om kidnapning, siger Poul Anker Bech. Maleriet er stjålet fra sygehuset i Hjørring natten til mandag. Sandsynligvis på et tidspunkt, hvor der ikke har siddet nogen bag skranken i modtagelsen ved skadestuen og lægevagten. Poul Anker Bech vurderer, at det bliver svært for tyvene at sælge maleriet på auktion.

Opsummering:
Et Poul Anker Bech-maleri til en værdi af omkring 100.000 kroner er rykket ned af væggen i et venteværelse på Sygehus Vendsyssel i Hjørring